SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Druhé priebežné hodnotenie spoločných podnikov pre vykonávanie spoločných technologických iniciatív ČISTÉ NEBO, PALIVOVÉ ČLÁNKY A VODÍK a INICIATÍVA PRE INOVAČNÉ LIEKY /* COM/2014/0252 final */





Obsah 1. ÚVOD.. 3 2. SÚVISLOSTI 3 3. PROCES HODNOTENIA.. 5 4. ZHRNUTIE VÝSLEDKOV HODNOTENÍ A ODPORÚČANÍ 5 4.1. Čisté nebo. 6 4.1.1. Organizácia spoločného podniku a vzťahy so zainteresovanými stranami 6 4.1.2. Plnenie výskumného plánu. 6 4.2. Palivové články a vodík. 7 4.2.1. Organizácia spoločného podniku a vzťahy so zainteresovanými stranami 7 4.2.2. Plnenie výskumného plánu. 7 4.3. Iniciatíva pre inovačné lieky. 7 4.3.1. Organizácia spoločného podniku a vzťahy so zainteresovanými stranami 8 4.3.2. Plnenie výskumného plánu. 8 4.4. ANALÝZA SILNÝCH A SLABÝCH STRÁNOK, PRÍLEŽITOSTÍ A HROZIEB. 8 5. ODPOVEĎ KOMISIE NA SPRÁVY SKUPÍN NEZÁVISLÝCH ODBORNÍKOV.. 10 5.1. Čisté nebo. 10 5.1.1. Odporúčania týkajúce sa organizácie a efektívnosti 10 5.1.2. Odporúčania týkajúce sa pokroku a účinnosti 11 5.2. Palivové články a vodík. 12 5.2.1. Odporúčania týkajúce sa organizácie a efektívnosti 12 5.2.2. Odporúčania týkajúce sa pokroku a účinnosti 12 5.3. Iniciatíva pre inovačné lieky. 13 5.3.1. Odporúčania týkajúce sa organizácie a efektívnosti 13 5.3.2. Odporúčania týkajúce sa pokroku a účinnosti 15 6. ZÁVERY. 16 SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Druhé priebežné hodnotenie spoločných podnikov pre vykonávanie spoločných technologických iniciatív ČISTÉ NEBO, PALIVOVÉ ČLÁNKY A VODÍK a INICIATÍVA PRE INOVAČNÉ LIEKY 1. ÚVOD Táto správa obsahuje zhrnutie zistení a hlavných odporúčaní skupín nezávislých odborníkov, ktoré vykonali druhé priebežné hodnotenia týchto spoločných technologických iniciatív (STI): Čisté nebo, Palivové články a vodík a Iniciatíva pre inovačné lieky Obsahuje tiež pripomienky Komisie a poukazuje sa v nej na oblasti, v ktorých je potrebné naplánovať ďalšie opatrenia. Komisia touto správou plní požiadavky článku 11 jednotlivých nariadení Rady, ktorými sa zriaďujú uvedené spoločné technologické iniciatívy.[1] Prílohy obsahujú informácie o troch skupinách nezávislých odborníkov, ktoré vykonali hodnotenia, a analýzy slabých a silných stránok, príležitostí a hrozieb, ktoré sa uskutočnili pre každú STI. Príloha obsahuje aj úplný zoznam odporúčaní skupín nezávislých odborníkov. Úplné jednotlivé správy sú uverejnené na webových stránkach príslušných spoločných podnikov. 2. SÚVISLOSTI V siedmom rámcovom programe v oblasti výskumu a technického rozvoja (RP7) sa navrhlo vytvoriť dlhodobé verejno-súkromné partnerstvá – ako STI –, ktoré sa budú realizovať prostredníctvom spoločných podnikov podľa článku 171 Zmluvy o založení Európskeho spoločenstva (teraz článok 187 Zmluvy o fungovaní Európskej únie). Vymedzili sa v ňom aj osobitné kritériá, pomocou ktorých sa určia. Určilo sa niekoľko strategických technologických oblastí a vytvorili sa verejno-súkromné partnerstvá medzi Európskou komisiou a priemyslom. Táto správa sa zameriava na tieto verejno-súkromné partnerstvá: Spoločný podnik Čisté nebo je verejno-súkromným partnerstvom medzi Európskou úniou (zastúpenou Komisiou) a odvetvím aeronautiky. Jeho hlavným cieľom je vyvíjať technológie šetrné k životnému prostrediu – a prispievať tak k cieľom platformy ACARE 2020[2] v oblasti znižovania emisií a hluku v leteckej doprave v Európe – vo všetkých leteckých segmentoch komerčnej leteckej dopravy. Toto odvetvie v spoločnom podniku Čisté nebo zastupuje jeho 12 popredných predstaviteľov a v súčasnosti 66 pridružených členov. Okrem členov sa prostredníctvom otvorených výziev na predkladanie návrhov vybralo viac než 400 partnerov, ktorí pracujú na konkrétnych úlohách. Všetci členovia a partneri spolupracujú v niekoľkých technologických oblastiach, ktoré sa integrovali do šiestich integrovaných technologických demonštrátorov, a na programe technologického hodnotiteľa zameranom na posudzovanie úspešnosti technológií vyvinutých v rámci spoločného podniku Čisté nebo. Spoločný podnik pre palivové články a vodík je verejno-súkromné partnerstvo medzi Európskou úniou (zastúpenou Komisiou), odvetviami palivových článkov a vodíka (zastúpenými priemyselným zoskupením NEW-IG) a výskumnou komunitou (zastúpenou výskumným zoskupením N.ERGHY). Jeho hlavným cieľom je urýchliť uvádzanie technológií palivových článkov a vodíka na trh a naplniť tak ich potenciál ako nástroja na vytváranie systému nízkouhlíkovej energetiky. Spoločný podnik pre iniciatívu pre inovačné lieky je verejno-súkromné partnerstvo medzi Európskou úniou (zastúpenou Komisiou) a Európskou federáciou farmaceutického priemyslu a farmaceutických združení (European Federation of Pharmaceutical Industries and Associations – EFPIA). Jeho cieľom je vytvoriť v Európe prostredie pre farmaceutický výskum a technologický rozvoj, ktoré bude otvorenejšie spolupráci, vyvíjať účinnejšie a bezpečnejšie lieky a zároveň zvyšovať konkurencieschopnosť farmaceutického priemyslu EÚ. Spoločný podnik Čisté nebo má rozpočet 1,6 miliardy EUR s maximálnym príspevkom EÚ 800 miliónov EUR, z ktorých je aspoň 200 miliónov EUR vyčlenených na výzvy na predkladanie návrhov. Do septembra 2013 sa vyhodnotilo 14 výziev na predkladanie návrhov a následne sa vybralo portfólio projektov. Portfólio projektov obsahovalo v čase hodnotenia 349 projektov, pre ktoré sa podpísali dohody o grante. Hodnotenie 15. výzvy na predkladanie návrhov prebiehalo v čase prípravy správy a zverejnenie poslednej 16. výzvy sa plánovalo do konca roka 2014. Maximálny príspevok EÚ na výskumné činnosti spoločného podniku pre palivové články a vodík je 470 miliónov EUR. Doteraz sa uverejnilo šesť ročných výziev na predkladanie návrhov a následne sa vybralo portfólio projektov. V rámci prvých piatich výziev sa vyčlenilo približne 380 miliónov EUR na 131 projektov. V čase prípravy tohto druhého priebežného hodnotenia stále prebiehali rokovania o 71 projektoch predložených na základe výziev na predkladanie návrhov v roku 2013 s celkovým orientačným financovaním približne 68 miliónov EUR. Pokiaľ ide o spoločný podnik pre iniciatívu pre inovačné lieky, z rozpočtu RP7 sa vyčlenil maximálny príspevok 1 miliarda EUR. Doteraz sa uverejnilo desať výziev na predkladanie návrhov s celkovým portfóliom približne 40 prebiehajúcich projektov. Posledná 11. výzva bola uverejnená 11. decembra 2013. V súlade s požiadavkami nariadení Rady, ktorými sa zriaďujú príslušné spoločné podniky pre STI, sa v rokoch 2010 a 2011 uskutočnila prvá séria priebežných hodnotení. Druhá séria, ktorej sa týka táto správa, sa dokončila pred koncom roka 2013. Odpoveď Komisie na prvé správy o priebežnom hodnotení bola súčasťou jej oznámenia o partnerstve.[3] 3. PROCES HODNOTENIA Druhé priebežné hodnotenia troch spoločných podnikov sa uskutočnili súbežne. Koordinácia hodnotení bola mimoriadne dôležitá vzhľadom na prechod z RP7 na program Horizont 2020, ako aj na prebiehajúci proces pokračovania týchto iniciatív. Cieľom tohto hodnotenia bolo posúdiť účinnosť, efektívnosť a kvalitu operácií v súvislosti s ich operačnými orgánmi a činnosťami. Komisia na tieto účely požiadala niekoľko nezávislých odborníkov, aby vypracovali správu na základe preskúmania dôkazov a rozhovorov s vybratými zainteresovanými stranami v jednotlivých technologických oblastiach. Jeden odborník bol členom všetkých troch skupín nezávislých odborníkov, aby sa tak uľahčilo posudzovanie horizontálnych a spoločných problémov. Po prvotných stretnutiach v marci 2013 v Bruseli trvali hodnotenia priemerne päť mesiacov. Prebiehali ako kombinácia práce na diaľku, konferenčných hovorov, niekoľkých stretnutí a rozhovorov so širokým spektrom zainteresovaných strán. V prípade spoločného podniku pre palivové články a vodík sa uskutočnil aj internetový prieskum medzi koordinátormi projektov. V prípade spoločného podniku Čisté nebo sa uskutočnilo niekoľko návštev spoločností a zariadení v rámci vybratých integrovaných technologických demonštrátorov, ktoré boli zamerané na posúdenie stratégie a práce vykonanej pri príprave demonštrátorov. Okrem toho sa analyzovali aj interné dokumenty a informácie dostupné na internete vrátane súboru dokumentov o politikách EÚ. Skupiny nezávislých odborníkov uverejnili správy v júli 2013 (palivové články a vodík), auguste 2013 (iniciatíva pre inovačné lieky) a októbri 2013 (Čisté nebo). Toto druhé kolo priebežných hodnotení podporilo – ak to bolo relevantné – legislatívny proces zriaďovania novej generácie spoločných podnikov pre STI. 4. ZHRNUTIE VÝSLEDKOV HODNOTENÍ A ODPORÚČANÍ Celkovým záverom správ skupín nezávislých odborníkov je, že spoločné podniky úspešne plnia svoje ciele, majú význam z hľadiska úloh programu Horizont 2020 a malo by sa v nich pokračovať. Druhé priebežné hodnotenia ukázali, že existujúce spoločné podniky úspešne preukázali životaschopnosť koncepcie verejno-súkromných partnerstiev vo výskume v strategických technologických oblastiach. Spoločné podniky účinne plnia hlavné ciele a posilňujú úlohu Európy vo výskume a vývoji v oblasti aeronautiky, farmaceutík a palivových článkov a vodíka. Odborníci sa domnievajú, že v budúcnosti možno odstrániť niektoré problémy, a vydali v tejto súvislosti súbor odporúčaní na odstránenie alebo obmedzenie slabých stránok, ktoré identifikovali v súčasných operáciách jednotlivých spoločných podnikov, aby sa tak zlepšili ich účinnosť, efektívnosť a kvalita. 4.1. Čisté nebo Skupina nezávislých odborníkov dospela k záveru, že výskum v rámci spoločného podniku Čisté nebo[4] má vysokú kvalitu. Už funguje alebo sa testovalo niekoľko demonštrátorov. Priebežné hodnotenia prínosov pre životné prostredie v mnohých prípadoch potvrdili schopnosť dosiahnuť ciele na konci programu. 4.1.1. Organizácia spoločného podniku a vzťahy so zainteresovanými stranami V správe sa v súvislosti s organizáciou a efektívnosťou využívania zdrojov uvádza, že celkové riadenie programov a organizovanie výziev a projektov je efektívne. Skupina nezávislých odborníkov je presvedčená, že v rámci spoločného podniku Čisté nebo vznikol účinný dialóg o spoločnom strategickom programe medzi priemyslom vrátane MSP a výskumnými a akademickými komunitami a že tento program sa úspešne realizoval. Skupina nezávislých odborníkov sa však domnieva, že jestvujúce prepojenia so spoločným podnikom SESAR[5] a platformou ACARE[6] by sa mali posilniť a že spoločný podnik Čisté nebo by mal mať lepší prehľad o leteckých dopravcoch, poskytovateľoch leteckých navigačných služieb a iných zainteresovaných stranách. Čo sa týka fungovania výkonného úradu, skupina nezávislých odborníkov zistila, že je tu stále priestor na zlepšenie, pokiaľ ide o obmedzenie administratívnych činností, zvýšenie efektívnosti organizácie a skvalitnenie vnútornej i vonkajšej komunikácie. Dosiahol sa však výrazný pokrok, pokiaľ ide o urýchlenie procesov a vyššiu prevádzkovú efektívnosť. Správa obsahuje odporúčanie na ďalšie úpravy s cieľom ešte viac zvýšiť efektívnosť výkonného úradu. Vzhľadom na to, že spoločný podnik Čisté nebo je v súčasnosti už dobre zavedený, je navyše potrebné zlepšiť rovnováhu, pokiaľ ide o schopnosti v oblasti riadenia projektov. 4.1.2. Plnenie výskumného plánu V súvislosti s technickým pokrokom sa v správe uvádza, že spoločný podnik Čisté nebo napriek prvotným oneskoreniam v dôsledku pomalého začiatku dosahuje uspokojivý pokrok v plnení stanovených cieľov a má jasný, otvorený a nediskriminačný postoj voči širokej komunite zainteresovaných strán. Najmä použitá stratégia (t. j. metódy, procesy a nástroje) – v oblasti uverejňovania a riadenia výziev na predkladanie návrhov, výberu najlepších návrhov, podpory účasti MSP a zvyšovania počtu nových členov spoločného podniku a počtu výziev na predkladanie návrhov – sa ukázala ako účinná. Uspokojivo napreduje aj technický rozvoj demonštrátorov. V správe sa konštatuje, že do konca činnosti spoločného podniku Čisté nebo prinesú demonštračné programy dôkazy o integrácii viacerých technológií v praxi a poukážu na potenciálne prínosy v príslušnom operačnom prostredí. 4.2. Palivové články a vodík Spoločný podnik pre palivové články a vodík[7] buduje vďaka spojeniu dlhodobej angažovanosti EÚ a stabilného financovania prostredníctvom tohto nástroja dôveru v tomto odvetví a podporuje prepojenie výskumu a jeho využívania v praxi. 4.2.1. Organizácia spoločného podniku a vzťahy so zainteresovanými stranami Skupina nezávislých odborníkov zistila, že riadenie projektov je efektívne a že účastníci ho oceňujú, ale odporučila znížiť režijné náklady. Štruktúra riadenia spoločného podniku pre palivové články a vodík sa považuje za primeranú, ale môže sa ešte zlepšiť najmä na úrovni rozhodovania a spolupráce s členskými štátmi. Skupina nezávislých odborníkov napokon odporučila, aby sa spoločný podnik zlepšil aj v oblasti komunikácie. 4.2.2. Plnenie výskumného plánu Pri hodnotení technologického pokroku sa zistilo, že pokrok vo výskume v oblasti palivových článkov a vodíka viedol k zlepšeniu situácie na trhu (napr. znížením nákladov a zlepšením výkonu a životnosti komponentov). V správe sa zdôrazňuje, že demonštračné projekty najmä v oblasti dopravy viedli k rozšíreniu poznatkov a zvýšeniu dôvery. Hoci kvalita vykonanej práce sa považuje za porovnateľnú so zvyškom RP7, vplyv na politiku (ktorý je kľúčom k úspechu technológií palivových článkov a vodíka) sa vníma ako obmedzený, pravdepodobne v dôsledku toho, že výskumné činnosti sú ešte len v ranej fáze (dokončilo sa len niekoľko projektov). Odborníci v každom prípade odporučili preskúmať mechanizmy a spojenia medzi výskumom a politikou a zlepšiť komunikáciu s útvarmi Komisie zodpovednými za vytváranie politík. Odporučili aj uľahčiť prístup k zdrojom financovania, aby sa mohli realizovať potrebné veľké demonštrácie nutné na to, aby sa tieto technológie presadili na trhu. Zároveň však musí zostať priestor aj na prelomové výskumné činnosti. 4.3. Iniciatíva pre inovačné lieky Podľa skupiny nezávislých odborníkov iniciatíva pre inovačné lieky[8] úspešne preukázala účinnosť pri zvyšovaní príťažlivosti Európy pre výskum a vývoj v oblasti farmaceutík, pri spájaní zdrojov a podnecovaní väčšieho zapojenia a angažovanosti rôznych zainteresovaných strán a pri podpore nových technológií a metodík, ktoré urýchľujú vývoj liekov. V hodnotení sa uvádza najmä vysoká kvalita a vedecká excelentnosť projektov. 4.3.1. Organizácia spoločného podniku a vzťahy so zainteresovanými stranami Skupina nezávislých odborníkov v procese posudzovania účinnosti iniciatívy pre inovačné lieky analyzovala kľúčové ukazovatele výkonnosti, štruktúru a procesy riadenia, komunikačné stratégie a využívanie finančných prostriedkov. Jedným z hlavných záverov je, že kľúčové ukazovatele výkonnosti by sa mali ďalej rozvíjať tak, aby lepšie merali a odzrkadľovali celkové ciele iniciatívy pre inovačné lieky. Je tiež potrebné vypracovať dlhodobú stratégiu na lepšie hodnotenie celkového vplyvu iniciatívy pre inovačné lieky na biofarmaceutické odvetvie, systém zdravotnej starostlivosti a európske hospodárstvo. V správe sa ďalej uvádza, že je potrebné ďalej rozvíjať komunikačnú stratégiu, aby sa cieleným posolstvom oslovili rôzne skupiny. Tým by sa vyriešil problém nedostatočnej viditeľnosti iniciatívy pre inovačné lieky medzi konkrétnymi skupinami v rámci vedeckej komunity. Hoci sa skupina nezávislých odborníkov domnieva, že sa dosiahol výrazný pokrok pri zlepšovaní fungovania výkonného úradu, stále existuje množstvo organizačných problémov a problémov v oblasti ľudských zdrojov, na ktorých odstránení možno pracovať. 4.3.2. Plnenie výskumného plánu Skupina nezávislých odborníkov v súvislosti s vykonávaním činností v oblasti výskumu a vývoja konštatovala, že stále sú rozšírené mylné predstavy o koncepcii duševného vlastníctva, hoci vnímanie tohto problému sa medzi zainteresovanými stranami výrazne líši. Skupina nezávislých odborníkov ocenila úsilie pri hľadaní nového mechanizmu financovania, napríklad prostredníctvom výziev na predkladanie návrhov na využívanie nových vedeckých príležitostí, ktorých výsledky prevýšili očakávania. 4.4. ANALÝZA SILNÝCH A SLABÝCH STRÁNOK, PRÍLEŽITOSTÍ A HROZIEB Odborníci zo skupín nezávislých odborníkov vykonali analýzy silných a slabých stránok, príležitostí a hrozieb spoločných podnikov pre STI, aby svoje hodnotenia ukázali v širších súvislostiach a aby mohli ľahšie vyvodiť závery. Medzi jednotlivými silnými a slabými stránkami, príležitosťami a hrozbami sa podarilo odhaliť niekoľko spoločných prvkov, a to najmä v súvislosti so silnými a slabými stránkami. Táto analýza je spoľahlivá, lebo sa vyslovene zamerala na tri z piatich spoločných podnikov pre STI založených v rámci RP7. Správa Komisie o druhom kole priebežných hodnotení ďalších dvoch spoločných podnikov pre STI, ktoré patria do oblasti právomoci GR pre komunikačné siete, obsah a technológie, už bola uverejnená[9] a jej závery sú v súlade so závermi tejto správy. Silné stránky súčasných spoločných podnikov pre STI vo všeobecnosti potvrdzujú, že verejno-súkromné partnerstvá sú úspešným modelom spolupráce na riešenie problémov konkrétnych technológií, ktoré sa nevyriešia v rámci hospodárskej súťaže. STI sú platným nástrojom na dosahovanie zhody o strategických výskumných programoch a o potenciálne účinnejšom využívaní rozpočtov na výskum. Ďalšou silnou stránkou je schopnosť vytvárať a udržiavať silné komunity naprieč odvetviami, výskumnými organizáciami a akademickou obcou prostredníctvom rozširovania siete zapojených zainteresovaných strán, zhromažďovania kritického množstva poznatkov na riešenie najzložitejších problémov a tvorby vedeckých výsledkov vysokej kvality. Prínosom sa ukázala aj mobilizácia zdrojov a vytváranie synergií. V rámci spoločného podniku Čisté nebo sa vytvorila účinná štruktúra riadenia s aktívnou účasťou poradných orgánov. Spoločné podniky pre palivové články a vodík a pre iniciatívu pre inovačné lieky by tieto aspekty mali posilniť. Čo sa týka slabých stránok, v analýze sa zistilo, že stále možno zlepšiť rovnováhu medzi vedeckými a administratívnymi pracovníkmi výkonných úradov spoločných podnikov. O tejto problematike však treba uvažovať v širších súvislostiach koncepcie spoločných podnikov pre STI: ide zo zásady o malé orgány, ktoré musia poskytovať celý rad služieb na podporu výskumných a demonštračných činností. To má vplyv na možnosť zlepšiť rovnováhu medzi administratívnymi a vedeckými úlohami a lepšie vyvážiť schopnosti zamestnancov na internej úrovni. Nariadenia Rady[10], ktoré v tejto súvislosti navrhla Komisia, obsahujú opatrenia, ktoré majú spoločným podnikom pomôcť racionalizovať niektoré administratívne úlohy a lepšie využívať spoločné služby, ktoré sa poskytujú celej skupine orgánov vykonávajúcich program Horizont 2020. Skupiny nezávislých odborníkov sa navyše vyjadrili k nižšej účasti niektorých kategórií zainteresovaných strán (napr. MSP, spoločností patriacich do federácie EFPIA) a k opatreniam, ktoré sa majú prijať s cieľom rozšíriť oblasť pôsobnosti iniciatív. Súčasná úroveň koordinácie s regionálnymi, vnútroštátnymi a medzinárodnými iniciatívami a politikami sa považuje za obmedzenú a mala by sa zlepšiť. Tieto pripomienky týkajúce sa účasti a koordinácie na rôznych úrovniach zásahov a politík sú pomerne špecifické pre jednotlivé STI, ale monitorovanie zlepšení patrí medzi právomoci Komisie. V niektorých prípadoch sa súbor kľúčových ukazovateľov výkonnosti stanovených jednotlivými spoločnými podnikmi pre STI považoval za nedostatočne vyspelý, čo obmedzovalo možnosť preukázať výraznejší sociálno-hospodársky a environmentálny vplyv a úspechy pri dosahovaní cieľov na programovej úrovni. Tento druhý faktor môže ohrozovať najmä politickú podporu spoločných podnikov pre STI. A napokon, identifikovala sa spoločná hrozba potenciálneho nárastu negatívneho vnímania spoločných podnikov pre STI medzi hlavnými zainteresovanými stranami. 5. ODPOVEĎ KOMISIE NA SPRÁVY SKUPÍN NEZÁVISLÝCH ODBORNÍKOV Komisia víta závery skupín nezávislých odborníkov, že spoločný podnik je vhodnou formou na vykonávanie výskumu a demonštrácií v konkrétnych dôležitých odvetviach a že by sa týmto smerom malo pokračovať. Komisia je odhodlaná splniť odporúčania, ktoré jej boli adresované, a spolupracovať s inými zainteresovanými stranami a orgánmi na plnení odporúčaní, ktoré im boli adresované. Komisia vo všeobecnosti súhlasí s hodnoteniami a závermi skupín nezávislých odborníkov a s väčšinou konkrétnych odporúčaní. Mnohými z odporúčaní sa už Komisia zaoberala vo svojich návrhoch týkajúcich sa spoločných podnikov pre STI v rámci programu Horizont 2020. 5.1. Čisté nebo Komisia berie na vedomie, že skupina nezávislých odborníkov dospela k záveru, že spoločný podnik Čisté nebo napriek pomalému začiatku zintenzívnil svoju činnosť a teraz funguje na plné obrátky. Hoci nie všetky oneskorenia sa podarilo v plnej miere dobehnúť, dosiahnu sa všetky plánované výsledky. Komisia uznáva pozíciu skupiny nezávislých odborníkov a je si istá, že Čisté nebo splní svoje ciele. 5.1.1. Odporúčania týkajúce sa organizácie a efektívnosti 5.1.1.1. Primeranosť vnútorných pravidiel a financovania spoločného podniku Komisia vo všeobecnosti uznáva stanovisko skupiny nezávislých odborníkov, že by sa mal urýchliť rozhodovací proces, ale zároveň zdôrazňuje, že proces zjednodušenia by mal prebehnúť v súlade s pravidlami účasti a nariadením o rozpočtových pravidlách, aby sa zachovala kontrola a dosiahla úplná transparentnosť využívania verejných prostriedkov. 5.1.1.2. Efektívnosť organizácie a postupov výkonného úradu vrátane monitorovania Komisia súhlasí s tým, že rozšírenie spoločných podnikov je príležitosťou na zjednodušenie využívania administratívnych a technických zdrojov z ich strany. Je však dôležité pripomenúť, že tento proces racionalizácie je nutné vnímať a vykonávať v širšom kontexte vykonávania programu Horizont 2020, v rámci ktorého spoločné podniky predstavujú prostriedky na dosiahnutie cieľov stanovených zákonodarcom. 5.1.1.3. Efektívnosť komunikácie Komisia súhlasí s tým, že komunikácia by sa mala stať základným kanálom na dosiahnutie vnútorných a vonkajších synergií spoločného podniku. Je odhodlaná poskytnúť podporu pri dosahovaní tohto cieľa. Dôležité bude vystupňovať činnosti zamerané na účinnú komunikáciu a zamerať sa na širokú verejnosť, predstaviteľov odvetví, osoby s rozhodovacou právomocou a medzinárodné komunity. Komisia súhlasí so skupinou nezávislých odborníkov, že doteraz sa dosiahli veľmi dobré výsledky a že súčasný stav je dôležitým východiskovým bodom pre ďalšie zlepšenia v komunikácii. Komisia navyše súhlasí s tým, že by sa mali posilniť prepojenia medzi spoločnými podnikmi SESAR a Čisté nebo, a je pripravená spolupracovať s oboma spoločnými podnikmi s cieľom zlepšiť komunikáciu a posilniť synergie a doplnkovosť. Komisia je tiež odhodlaná úzko spolupracovať so spoločným podnikom Čisté nebo a všetkými zainteresovanými stranami vrátane člena skupiny zástupcov členských štátov v záujme zvýšenia všeobecnej informovanosti o spoločnom podniku Čisté nebo 2 a jeho viditeľnosti. 5.1.1.4. Kvalita výziev na predkladanie návrhov Skupina nezávislých odborníkov uznáva, že postup a realizácia výziev na predkladanie návrhov boli účinné a zodpovedali úlohe partnerov v technickom programe Čisté nebo. Komisia súhlasí s tým, že v tomto prístupe by sa malo pokračovať a že výzvy by mali ostať dôležitým prvkom pri dosahovaní konkrétnych cieľov v ešte ambicióznejšom spoločnom podniku Čisté nebo 2. Skupina nezávislých odborníkov sa domnieva, že by sa malo pokračovať v úsilí o systematické preskúmanie technického obsahu výziev. Komisia je pripravená prispieť k dosiahnutiu tohto cieľa. 5.1.2. Odporúčania týkajúce sa pokroku a účinnosti 5.1.2.1. Celkový pokrok a účinnosť Komisia súhlasí so záverom skupiny nezávislých odborníkov, že spoločný podnik Čisté nebo 2 by sa mal stať koordinačným strediskom celoeurópskeho inovačného programu v oblasti aeronautiky založeného na demonštrátoroch. Pri plnení cieľov v oblasti životného prostredia a konkurencieschopnosti je nutné vychádzať z úspešného fungovania spoločného podniku Čisté nebo v rámci RP7. Komisia zdôrazňuje, že tieto ciele v oblasti životného prostredia a pokrok pri ich plnení sa musia zosúladiť s ďalšími iniciatívami na podporu jej politiky v oblasti životného prostredia. Komisia konštatuje, že skupina nezávislých odborníkov uviedla, že stratégia a príprava poslednej demonštračnej fázy vrátane letových testov boli príkladné. Skupina nezávislých odborníkov zároveň poukázala na potrebu väčšieho súladu medzi cieľmi spoločného podniku Čisté nebo a celkovými cieľmi v odvetví aeronautiky stanovenými v európskej technologickej platforme ACARE. Komisia sa stotožňuje s pozíciou skupiny nezávislých odborníkov a preskúma možnosť ďalšieho rozvoja metodiky na hodnotenie pokroku pri dosahovaní cieľov platformy ACARE. 5.1.2.2. Návštevy na mieste Skupina nezávislých odborníkov uznáva, že návštevy na mieste poskytli priame skúsenosti s pokrokom, ktorý dosiahol spoločný podnik Čisté nebo, a s tým, ako sa prostredníctvom dosiahnutých výsledkov plnia konkrétne ciele. Komisia prijíma pozíciu skupiny nezávislých odborníkov a jej odporúčanie, aby sa o zaradení návštev na mieste uvažovalo aj pri budúcich hodnoteniach. 5.1.2.3. Technologický hodnotiteľ a politické potreby Komisia berie na vedomie súčasné možnosti technologického hodnotiteľa, ktorý je zameraný na technologické hodnotenia. Komisia by privítala rozšírenie zamerania vývoja nástrojov technologického hodnotiteľa. 5.2. Palivové články a vodík 5.2.1. Odporúčania týkajúce sa organizácie a efektívnosti 5.2.1.1. Riadenie a zapojenie zainteresovaných strán Komisia súhlasí s tým, že rozhodovacie postupy by mali byť čo najrýchlejšie, ale zdôrazňuje, že pri organizácii a príprave zasadnutí správnej rady by sa mali dodržiavať riadne termíny. Treba poznamenať, že hlas Komisie v správnej rade je nedeliteľný a že by sa jej mal poskytnúť dostatok času na vykonanie konzultácií v rámci jej útvarov, aby sa dosiahla zhoda naprieč všetkými zapojenými útvarmi. Súčasné termíny na predloženie dokumentov na zasadnutiach správnej rady a na odpovede na písomné postupy túto potrebu rešpektujú. EÚ bude ako člen správnej rady monitorovať správne vyčleňovanie zdrojov, nepretržitú angažovanosť členov a efektívne uplatňovanie postupov. Právomoc výkonného riaditeľa je obmedzená v záležitostiach, v ktorých má Komisia právo veta (najmä v záležitostiach týkajúcich sa verejného financovania) a o ktorých by teda mala aj naďalej rozhodovať správna rada. Komisia podporuje návrh na posilnenie úlohy skupiny zástupcov členských štátov a na zlepšenie toku informácií s touto skupinou. 5.2.1.2. Administratívna štruktúra a riadenie Nariadenie o spoločnom podniku pre palivové články a vodík 2, ktoré navrhla Komisia, obsahuje možnosť spoločného vykonávania niektorých administratívnych funkcií. Vzhľadom na autonómny charakter spoločných podnikov však nie je možné, aby Komisia obsadila funkcie tak, ako to navrhuje skupina nezávislých odborníkov. Komisia je ochotná preskúmať možnosti monitorovania výdavkov v tomto odvetví, ak to bude zlučiteľné s prístupom celkového zjednodušenia podľa programu Horizont 2020. 5.2.2. Odporúčania týkajúce sa pokroku a účinnosti Komisia súhlasí s navrhovanými opatreniami v oblasti financovania. V novom návrhu nariadenia o spoločnom podniku pre palivové články a vodík 2 sa uvádza, že spoločný podnik bude mať prístup k záručnému fondu, čo znamená, že sa uľahčí zapojenie MSP. Čo sa týka pracovných programov, vyvinie sa nové úsilie o zlepšenie synergií a vzťahov s inými relevantnými oblasťami. Prijali sa už opatrenia na maximalizovanie súladu medzi pracovnými programami v súvislosti s prvými výzvami v rámci programu Horizont 2020 i činnosťou európskej iniciatívy pre ekologické vozidlá. Komisia je ochotná preskúmať možnosť zjednodušenia vzťahov medzi svojimi útvarmi zodpovednými za vymedzenie politík a spoločným podnikom, aby sa činnosť spoločného podniku stala relevantnejšou pre jednotlivé oblasti politík. Postará sa aj o to, aby sa vedecké dôkazy dôsledne využívali v politikách v oblastiach dopravy a energetiky. Nástroj ERA-NET[11] a spoločný program Európskej aliancie pre energetický výskum v oblasti palivových článkov a vodíka možno považovať za vhodné nástroje na koordináciu a začlenenie vnútroštátnych a regionálnych činností v tejto oblasti. Tieto nástroje môžu byť účinnými partnermi spoločného podniku pre palivové články a vodík. Komisia preskúma možnosť začleniť vodíkové infraštruktúry do nového národného strategického referenčného rámca pre štrukturálne fondy. 5.3. Iniciatíva pre inovačné lieky 5.3.1. Odporúčania týkajúce sa organizácie a efektívnosti 5.3.1.1. Organizačná štruktúra a mechanizmy financovania Komisia uznáva odporúčania skupiny nezávislých odborníkov týkajúce sa ďalšieho zlepšenia organizačnej štruktúry výkonného úradu iniciatívy pre inovačné lieky s cieľom vytvoriť vhodnú rovnováhu medzi administratívnymi a vedeckými pracovníkmi. Iniciatíva pre inovačné lieky by mala navyše identifikovať možné nedostatky úradu, pokiaľ ide o schopnosti alebo spôsobilosť, s cieľom ich nápravy. Skupina nezávislých odborníkov odporúča, aby iniciatíva pre inovačné lieky preskúmala, či je možné niektoré administratívne a horizontálne funkcie vykonávať spoločne s inými spoločnými podnikmi, vzhľadom na to, že tento prístup už Komisia použila v návrhu týkajúcom sa iniciatívy pre inovačné lieky 2. Komisia podporuje odporúčanie pokračovať v plánovaní a tvorbe nových mechanizmov financovania zameraných na udržateľnosť súčasných a budúcich projektov, pokiaľ je to vhodné a je to v súlade s pravidlami programu Horizont 2020. 5.3.1.2. Riadenie a zapojenie zainteresovaných strán z daného odvetvia Skupina nezávislých odborníkov nabáda Komisiu, aby využila príležitosť a pomocou krížového porovnania určila oblasti, v ktorých by skupina zástupcov členských štátov a vedecký výbor spoločného podniku mohli využívať najlepšie postupy pri vykonávaní operačných funkcií. Komisia víta toto odporúčanie a podporuje výmenu osvedčených postupov, a to najmä v súvislosti s riadením a úlohou poradných orgánov. Skupina nezávislých odborníkov takisto zistila, že pre projekty iniciatívy pre inovačné lieky by mohla byť prínosom účasť stredne veľkých farmaceutických spoločností, ktoré sú príliš veľké na to, aby patrili medzi MSP, ale nie sú členmi federácie EFPIA. Navrhlo sa, aby sa spoločný podnik snažil zapojiť tieto spoločnosti do budúcich projektov. Komisia podporuje tento názor a tejto téme sa venuje vo svojom návrhu týkajúcom sa iniciatívy pre inovačné lieky 2 v rámci programu Horizont 2020. Týka sa to napríklad otvorenia partnerstva spoločnostiam, ktoré nie sú členmi federácie EFPIA ani nepatria medzi MSP, teda vyslovene aj stredne veľkým spoločnostiam. Komisia berie na vedomie, že skupina nezávislých odborníkov navrhla využiť možnosť začleniť nepeňažné príspevky od subjektov mimo EÚ medzi celkové nepeňažné príspevky. Komisia takisto konštatuje, že federácia EFPIA dostala odporúčanie rozpracovať tento návrh, aby sa podnietilo širšie zapojenie odvetvia do iniciatívy pre inovačné lieky. 5.3.1.3. Komunikačná stratégia a zlepšovanie informovanosti Komisia súhlasí s tým, že správna rada iniciatívy pre inovačné lieky by mala vyvinúť maximálne úsilie na dokončenie a realizáciu novej komunikačnej stratégie, ktorá by bola prepojená s víziou iniciatívy pre inovačné lieky a jej dlhodobým politickým rámcom. Pomôže to preukázať hodnotu iniciatívy pre inovačné lieky pre zainteresované strany i v širšom kontexte a následne prilákať nových účastníkov a investície. Komisia uznáva, že federácia EFPIA súhlasila s tým, že bude ďalej rozvíjať cielenú komunikáciu so širokou škálou zainteresovaných strán vrátane širokej verejnosti, organizácií pacientov a regulátorov. Rozhodujúce je presunúť pozornosť zo vstupov a procesov na výstupy a vplyvy, aby sa potvrdil význam práce iniciatívy pre inovačné lieky. Tým sa navyše ešte viac zvýši viditeľnosť tohto spoločného podniku, zlepší sa jeho vnímanie a získa podpora verejnosti. Skupina nezávislých odborníkov odporučila angažovať členov skupiny zástupcov členských štátov ako veľvyslancov iniciatívy pre inovačné lieky v ich krajinách v záujme zvýšenia podpory a účasti na budúcich výzvach. Správna rada už prijala príslušné opatrenia, keď požiadala, aby sa v každej krajine určili a vymenovali „vedeckí veľvyslanci“ iniciatívy pre inovačné lieky. Mali by sa vybrať spomedzi najvýznamnejších výskumných pracovníkov, ktorí sa zúčastňujú na projektoch iniciatívy pre inovačné lieky alebo ktorí majú rozsiahle poznatky o jej vedeckej činnosti. Ich úlohou by bolo zlepšovať informovanosť a podporovať dosahovanie cieľov na vnútroštátnej a regionálnej úrovni. Vypracoval sa návrh zoznamu potenciálnych uchádzačov, ktorí sa vybrali spomedzi účastníkov projektov iniciatívy pre inovačné lieky a bývalých členov vedeckého výboru. Komisia oceňuje úsilie, ktoré sa doteraz vyvinulo pri zapájaní MSP. V tomto úsilí by sa malo pokračovať. Komisia podporuje návrhy skupiny nezávislých odborníkov týkajúce sa cielenej komunikácie a posolstiev v súvislosti s otázkami politiky duševného vlastníctva a príkladmi MSP, ktoré mali prospech z účasti na projektoch iniciatívy pre inovačné lieky. 5.3.2. Odporúčania týkajúce sa pokroku a účinnosti 5.3.2.1. Kľúčové ukazovatele výkonnosti Komisia súhlasí s tým, že kľúčové ukazovatele výkonnosti sa musia sprísniť v súlade s celkovým prístupom, ktorý zákonodarca stanovil pre program Horizont 2020. Je jasné, že na kvantifikáciu návratnosti investície a na posúdenie pomeru medzi kvalitou a cenou a príležitostných nákladov iniciatívy pre inovačné lieky sú potrebné dlhodobá stratégia a kľúčové ukazovatele výkonnosti. Komisia zastáva názor, že agregované kľúčové ukazovatele výkonnosti by sa mali pravidelne monitorovať a malo by sa o nich všeobecne informovať aj mimo zvyčajných vedeckých a výskumných komunít. 5.3.2.2. Dostupnosť údajov a informácií Skupina nezávislých odborníkov odporučila Komisii, aby spolu s federáciou EFPIA pomohla pri poskytovaní informácií a základných údajov potrebných na vytvorenie agregovaných kľúčových ukazovateľov výkonnosti. Komisia vo všeobecnosti súhlasí so skupinou nezávislých odborníkov, ale je tiež zástancom lepšej vzájomnej výmeny údajov v rámci útvarov Komisie v záujme kvalitnejšej tvorby politík. 6. ZÁVERY Komisia uznáva dôkladnú a podrobnú prácu skupín nezávislých odborníkov pri druhom priebežnom hodnotení spoločných podnikov Čisté nebo, palivové články a vodík a pre iniciatívu pre inovačné lieky. Uznáva najmä úsilie skupín nezávislých odborníkov o krížové porovnanie postupov v troch spoločných podnikoch a v prípade Čistého neba aj náročný program návštev na mieste, ktoré prispeli k posúdeniu výsledkov na úrovni demonštrátorov. Komisia takisto konštatuje, že skupiny nezávislých odborníkov uznali odôvodnenosť verejno-súkromných partnerstiev, ktoré sa realizovali prostredníctvom iniciatív podľa článku 187, a vyjadrili pozitívny názor na budúce vyhliadky spoločných podnikov v programe Horizont 2020. Komisia zobrala na vedomie uspokojivý a účinný súlad názorov v doterajších dvoch priebežných hodnoteniach, ako aj skutočnosť, že skupiny nezávislých odborníkov ocenili úspešné splnenie väčšiny odporúčaní z prvých priebežných hodnotení z rokov 2010 a 2011. Odporúčania skupín nezávislých odborníkov sa považujú za cenné, pokiaľ ide o odstránenie alebo aspoň obmedzenie slabých stránok súčasných operácií spoločných podnikov. Pokiaľ to legislatívny proces umožní, zoberú sa do úvahy pri zriaďovaní spoločných podnikov pre STI v rámci programu Horizont 2020 (t. j. Čisté nebo 2, palivové články a vodík 2 a pre iniciatívu pre inovačné lieky 2). Komisia sa zaväzuje podľa potreby prijať nápravné opatrenia v rámci svojich právomocí zasiahnuť. Zaväzuje sa tiež pokračovať v spolupráci so zainteresovanými stranami a orgánmi ďalších spoločných podnikov pri riadnom plnení odporúčaní. Komisia napokon pripomína, že splnenie odporúčaní adresovaných spoločným podnikom nasledujúcej generácie si vyžaduje prijatie nových nariadení Rady. Procesy pokračovania spoločných podnikov Čisté nebo, palivové články a vodík a pre iniciatívu pre inovačné lieky v rámci programu Horizont 2020 plnohodnotne prebiehajú od 10. júla 2013, keď Komisia predložila svoje návrhy nariadení. [1] Čisté nebo: nariadenie Rady (ES) č. 71/2008. Palivové články a vodík: nariadenie Rady (ES) č. 521/2008. Iniciatíva pre inovačné lieky: nariadenie Rady (ES) č. 73/2008. [2] Ciele platformy ACARE (na začiatku v roku 2000): i) znížiť spotrebu paliva a emisií CO2 o 50 % na osobokilometer; ii) znížiť emisie NOx o 80 %; iii) znížiť vnímaný hluk o 50 %; iv) dosiahnuť výrazný pokrok v znižovaní vplyvu výroby, údržby a likvidácie lietadiel a súvisiacich produktov na životné prostredie. [3] Pozri pracovný dokument útvarov Komisie SEC(2011) 1072 final a oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov o partnerstve v oblasti výskumu a inovácií [SEC(2011) 1072]. [4] http://www.cleansky.eu/sites/default/files/news/clean_sky_-_2nd_interim_assessment.pdf. [5] http://www.sesarju.eu/. [6] http://www.acare4europe.org/. [7] http://www.fch-ju.eu/sites/default/files/2nd%20interim%20evaluation.pdf. [8] http://www.imi.europa.eu/sites/default/files/uploads/documents/Governance/2ndInterimEvaluationIMI.pdf. [9] COM(2013) 830. [10] COM/2013/0496 o spoločnom podniku v odvetviach biopriemyslu; COM/2013/0505 o spoločnom podniku Čisté nebo 2; COM/2013/0506 o spoločnom podniku pre palivové články a vodík 2; COM/2013/0501 o spoločnom podniku ECSEL (Elektronické komponenty a systémy pre vedúce postavenie Európy) COM/2013/0495 o spoločnom podniku pre iniciatívu pre inovačné lieky 2. [11] Účelom nástroja ERA-NET je posilniť spoluprácu a koordináciu výskumných činností vykonávaných na vnútroštátnej alebo regionálnej úrovni v členských štátoch a pridružených štátoch. http://ec.europa.eu/research/era/era-net-in-horizon-2020_en.html. Obsah PRÍLOHA I: ODPORÚČANIA SKUPÍN NEZÁVISLÝCH ODBORNÍKOV.. 2 PRÍLOHA II: Analýzy silných a slabých stránok, príležitostí a hrozieb. 13 PRÍLOHA III: Zloženie skupín pre odborné hodnotenie. 18 PRÍLOHA I: ODPORÚČANIA SKUPÍN NEZÁVISLÝCH ODBORNÍKOV Čisté nebo Odporúčanie || Zodpovednosť Pokrok smerom k cieľom v oblasti životného prostredia || Týka sa spoločných podnikov Čisté nebo 1 a Čisté nebo 2: V súčasnosti sa o pokroku informuje s ohľadom na ciele spoločného podniku Čisté nebo. Skupina odporúča zvýšiť transparentnosť vysledovateľnosti medzi cieľmi platformy ACARE a konkrétnym príspevkom spoločného podniku Čisté nebo. || Správna rada, spoločný podnik Skupina nabáda partnerov a vedúcich projektov, aby zvýšili prehľadnosť a súlad predkladaných údajov, ako aj predpokladov, z ktorých sa vychádza pri hodnotení dosahovania cieľov platformy ACARE v oblasti životného prostredia. || Správna rada, spoločný podnik, budúce verejno-súkromné partnerstvá Koordinácia s RP7, spoločným podnikom SESAR a národnými programami || Odporúča sa prehĺbiť súčasný vzťah so spoločným podnikom SESAR a platformou ACARE na úrovni pracovných skupín s cieľom lepšie v spoločnom podniku pochopiť problematiku leteckých dopravcov, poskytovateľov leteckých navigačných služieb a iných komunít zainteresovaných strán. || Skupina je presvedčená, že je veľmi dôležitá výmena informácií medzi spoločným podnikom a skupinou zástupcov členských štátov, a odporúča, aby táto skupina aj naďalej zohrávala kľúčovú úlohu pri zaisťovaní súladu národných programov so spoločným podnikom Čisté nebo. || Správna rada, spoločný podnik, budúce verejno-súkromné partnerstvá Účinnosť podpory účasti || Skupina oceňuje, že spoločný podnik Čisté nebo nevyžaduje konzorcium ako podmienku účasti na výzvach na predkladanie návrhov, teda že sa môžu zúčastniť aj jednotlivé subjekty a že existuje niekoľko jednotlivých príjemcov aj medzi MSP. Skupina však odporúča viac zviditeľniť vysokú účasť MSP a nových aktérov (pozri aj bod 3.5 Efektívnosť komunikácie). || Spoločný podnik Účinnosť stratégií integrovaných technologických demonštrátorov a technologického hodnotiteľa || Skupina uznáva, že koncepcia úrovne technologickej pripravenosti sa zdokonalila, a spoločnému podniku Čisté nebo odporúča, aby jej výsledky šíril v komunite v oblasti výskumu a vývoja. || Spoločný podnik Týka sa spoločných podnikov Čisté nebo 1 a Čisté nebo 2: Návštevy priniesli dôkazy o veľmi dobrej spolupráci medzi výskumnými a vývojovými činnosťami a prípravou na letové testy. Uskutočnili sa podrobné preskúmania vrátane multidisciplinárnych tímov s pracovníkmi so skúsenosťami s letovými testami. Skupina na základe príkladu dobrej prípravy letového testu zeleného regionálneho lietadla odporúča, aby sa v rámci integrovaných technologických demonštrátorov vyvinulo väčšie úsilie v oblasti komunikácie a šírenia najlepších postupov, a nabáda, aby sa z úspešných prípadov iných integrovaných technologických demonštrátorov vyvodili užitočné ponaučenia pre ich vlastné budúce činnosti. || Spoločný podnik, budúce verejno-súkromné partnerstvá Doplnkovosť s ostatnými činnosťami programu Horizont 2020 || Spoločný podnik Čisté nebo 2 je vhodným rámcom na vykonávanie a riadenie priemyselných projektov. Je dôležité venovať na tieto projekty významný podiel rozpočtu, aby sa technológie z úrovne technologickej pripravenosti 3 dostali na úroveň 4 a v ideálnom prípade až na úroveň 5, a to aj bez vopred stanoveného cieľa prispieť k skonštruovaniu plnohodnotného lietajúceho demonštrátora v rámci tejto platformy. || Správna rada, spoločný podnik, Európska komisia, budúce verejno-súkromné partnerstvá Je dôležité, aby tento druh priemyselných projektov vykonával priamo spoločný podnik bez zásahov z veľkých projektov s vyššou úrovňou technologickej pripravenosti. || Správna rada, spoločný podnik, Európska komisia, budúce verejno-súkromné partnerstvá V týchto projektoch by sa mal využívať technologický hodnotiteľ ako zdroj vstupov počas fázy hodnotenia a ako prostriedok na posúdenie vplyvu na životného prostredie a efektívnosti na konci projektov. || Správna rada, spoločný podnik, Európska komisia, budúce verejno-súkromné partnerstvá Vhodnosť právneho rámca a riadenia spoločného podniku Čisté nebo || Skupina odporúča, aby sa zachoval vedecký a technologický poradný výbor a aby sa posilnila jeho úloha napríklad pri príprave budúcich aktualizácií strategického výskumného a inovačného plánu. Jeho príspevok – aj z hľadiska spoločného podniku Čisté nebo 2 – sa považuje za významný a odporúča sa zapojiť doň najkvalitnejších odborníkov, ako je to v prípade spoločného podniku Čisté nebo. || Správna rada, spoločný podnik, budúce verejno-súkromné partnerstvá Bez ohľadu na cenný príspevok poradných orgánov stále existuje priestor na väčšie a aktívnejšie zapojenie vedeckého a technologického poradného výboru a skupiny zástupcov členských štátov. Spoločný podnik Čisté nebo by sa mal snažiť maximálne využiť potenciál svojich poradných orgánov na získanie podpory pre zostávajúce výzvy a iné činnosti na všetkých úrovniach. || Správna rada, spoločný podnik Primeranosť vnútorných pravidiel a financovania spoločného podniku || Skupina zdôrazňuje, že spoločný podnik Čisté nebo prispieva aj k plneniu plánov, na ktorých sa spoločne dohodli všetky zainteresované strany. Viacročný prístup považuje za výhodný a odporúča pokračovať v ňom aj v budúcnosti. || Správna rada, spoločný podnik, budúce verejno-súkromné partnerstvá Pokiaľ ide o rokovanie o viacročných dohodách o grantoch pre členov, skupina s ľútosťou konštatuje, že stále je potrebná väčšia pružnosť pri riadení týchto dohôd. Skupina vo všeobecnosti odporúča dať výkonnému riaditeľovi viac právomocí konať podľa vlastného uváženia v záležitostiach týkajúcich sa riadenia a je presvedčená, že práve výkonný riaditeľ by mal iniciovať presuny v rozpočte pre dohody o grantoch pre členov, rokovať o nich a vykonávať ich. Týmto opatrením by sa urýchlilo vykonávanie potrebných rozhodnutí, lebo by už nebolo potrebné zapojiť správnu radu. || Správna rada, spoločný podnik, Európska komisia, budúce verejno-súkromné partnerstvá Skupina vie, že boli vydané odporúčania v súvislosti s úplnosťou a načasovaním strategického plánovania a zosúladením s ročným plánom plnenia a ročnými úpravami dohôd o grantoch pre členov. Útvar pre vnútorný audit v tejto súvislosti otvoril konkrétnu otázku neskorších zmien v témach v porovnaní so schváleným ročným plánom plnenia. Skupina podporuje plány na delegovanie určitých rozhodnutí a funkcií týkajúcich sa schvaľovania týchto zmien zo správnej rady na výkonného riaditeľa, aby sa zaistila potrebná pružnosť spoločného podniku pri úprave zoznamov tém podľa skutočných potrieb počas roka. || Správna rada, spoločný podnik, Európska komisia, budúce verejno-súkromné partnerstvá Týka sa spoločných podnikov Čisté nebo 1 a Čisté nebo 2: Skupina sa domnieva, že jestvujúce možnosti prerozdelenia rozpočtu medzi integrované technologické demonštrátory (keďže v roku 2012 došlo k presunu medzi týmito demonštrátormi) sú užitočným prvým krokom smerom k určitej pružnosti rozpočtu. Skupina ľutuje, že stále neexistuje žiadny pohotovostný rozpočet, ktorý by umožnil pružnosť naprieč projektmi. Skupina preto odporúča, aby správna rada zvážila zavedenie pohotovostného rozpočtu vo výške 5 – 10 %. || Správna rada, spoločný podnik, Európska komisia, budúce verejno-súkromné partnerstvá Skupina sa domnieva, že overovanie nepeňažných príspevkov je stále prácne a časovo náročné na riadenie a rokovanie a že súčasný postup je neefektívny. Preto odporúča opatrenia na zjednodušenie tohto postupu. || Správna rada, spoločný podnik, Európska komisia Efektívnosť organizácie a postupov výkonného tímu spoločného podniku vrátane monitorovania || Hoci výkonný úrad dosiahol výrazný pokrok pri urýchľovaní procesov a zvyšovaní prevádzkovej efektívnosti, skupina odporúča vykonať určité ďalšie úpravy na zvýšenie efektívnosti. Teraz, keď je už spoločný podnik Čisté nebo dobre zavedený, je vo výkonnom úrade potrebné mierne upraviť rovnováhu schopností medzi všeobecnou správou a riadením projektov. || Správna rada, spoločný podnik, Európska komisia Skupina považuje počet technických zamestnancov spoločného podniku za nedostatočný a odporúča, aby správna rada preskúmala potreby počtu zamestnancov, aby výkonný tím mohol plnohodnotne vykonávať svoje koordinačné a monitorovacie funkcie. Skupina zároveň odporúča preskúmať, ktoré služby by sa mohli vykonávať spoločne s inými spoločnými podnikmi a ktoré administratívne služby by sa mohli zabezpečovať externe. || Správna rada, spoločný podnik, Európska komisia Výkonný úrad spoločného podniku Čisté nebo by mal hľadať ďalšie možnosti zníženia byrokracie a mal by vytvoriť optimálnu organizačnú štruktúru vzhľadom na úlohy, ktoré ho čakajú. || Spoločný podnik Hoci účasť a miera úspešnosti žiadostí poukazujú na to, že výkonnosť spoločného podniku v oblasti správy programu, riadenia projektov a navrhovania a vykonávania programov je dostatočná a primeraná, skupina konštatuje, že čas do získania grantu je stále pomerne vysoký (240 dní od uverejnenia výzvy po dohodu o grante pre člena, priemerne 360 dní pre granty podpísané v roku 2012), a odporúča, aby sa skrátil. || Spoločný podnik Skupina uznáva hodnotu prijatého systému 16 noriem vnútornej kontroly a považuje ho za spoľahlivý systém účinného a efektívneho riadenia. Skupina oceňuje, že sa dosiahol uspokojivý súlad strategického a ročného plánovania a odporúča jeho systematické vykonávanie. || Spoločný podnik Skupina víta zámer spoločného podniku (vyjadrený na stretnutí správnej rady 22. marca 2013) odborne pripravovať vedúcich pracovníkov pre jednotlivé témy a podporuje snahu zintenzívniť monitorovanie projektových úradníkov a administratívneho tímu, aby sa čo najskôr odstránili oneskorenia a problémy s vykonávaním projektov. To sú dôležité opatrenia na riešenie zdržaní, ktoré v súčasnosti znižujú celkovú efektívnosť. || Spoločný podnik Skupina oceňuje, že v hodnotenom období sa uskutočnili audity ex post účtovných závierok príjemcov spoločného podniku Čisté nebo a odporúča, aby sa pokračovalo v úsilí o zníženie chybovosti. Skupina oceňuje, že spoločný podnik vyvinul úsilie o zlepšenie procesu overovania ex ante a poskytol svojim príjemcom usmernenie o oprávnenosti nákladov na projekty spoločného podniku Čisté nebo. || Spoločný podnik Efektívnosť organizácie a postupov integrovaných technologických demonštrátorov || Skupina oceňuje, že nástroje na monitorovanie a kontrolu sú vyspelé a realizujú sa, a odporúča, aby sa vypracovali harmonizované správy o pokroku v činnostiach a správy o technickom hodnotení naprieč integrovanými technologickými demonštrátormi. Správy o pokroku by mali obsahovať najmä porovnanie dosiahnutého pokroku s plánovaným pokrokom a dosiahnutých výsledkov s plánovanými výsledkami. Skupina odporúča, aby sa správy o technickom hodnotení riadili normou Európskeho spoločenstva. Táto norma je užitočná pri systematickom hodnotení technických aspektov a aspektov riadenia. || Spoločný podnik Efektívnosť komunikácie || Zdá sa, že spolupráca a výmena medzi integrovanými technologickými demonštrátormi sú stále obmedzené a mali by sa posilniť. Modely a nástroje vyvinuté naprieč integrovanými technologickými demonštrátormi by sa mali analyzovať z hľadiska potenciálnej doplnkovosti. Dôkladnú pozornosť si zaslúži komunikácia technologického hodnotiteľa s inými integrovanými technologickými demonštrátormi, aby sa zaistilo včasné dosiahnutie výsledkov. || Správna rada, spoločný podnik Týka sa spoločných podnikov Čisté nebo 1 a Čisté nebo 2: Skupina sa domnieva, že komunikácia medzi integrovanými technologickými demonštrátormi sa môže zlepšiť intenzívnejším využívaním technologického hodnotiteľa ako nástroja na získavanie spätnej väzby a na diskusiu o efektívnosti v technických záležitostiach. Tento komunikačný proces by mohol zlepšiť aj užší vzťah s pracovnými skupinami platformy ACARE a spoločného podniku SESAR. Tím spoločného podniku by sa mal viac zapájať do tohto procesu, pričom na túto úlohu je potrebné vyčleniť ďalšie zdroje. || Správna rada, spoločný podnik, Európska komisia, budúce verejno-súkromné partnerstvá Skupina sa domnieva, že zvýšenie viditeľnosti spoločného podniku Čisté nebo by malo byť kľúčovým aspektom jeho cieľov v oblasti komunikácie. Skupina podporuje odporúčania z predchádzajúceho priebežného hodnotenia a opakuje, že spoločný podnik Čisté nebo by mal zlepšiť svoju viditeľnosť medzi zainteresovanou verejnosťou. || Spoločný podnik Skupina oceňuje úsilie výkonného úradu o informovanie o témach výziev a o šírenie iniciatív spoločného podniku Čisté nebo prostredníctvom publikácií. Skupina sa však domnieva, že keďže projekty priniesli viacero úspechov, tieto úspechy by sa mohli stať základom intenzívnejšieho šírenia informácií zameraného na pestrejšiu škálu zainteresovaných strán vrátane tvorcov politík v členských štátoch. || Spoločný podnik Technické informácie na webovej stránke by sa mali skvalitniť prostredníctvom aktívnejšieho zapájania integrovaných technologických demonštrátorov a podnetov z nich. Okrem toho sa považuje za potrebné nájsť vhodné formy informovania o činnostiach a hodnotení technologického hodnotiteľa. || Spoločný podnik Skupina odporúča, aby sa v rámci komunikačnej stratégie spoločného podniku Čisté nebo vyvinulo cielenejšie úsilie o informovanie o širších sociálno-hospodárskych a environmentálnych vplyvoch, a to nielen zainteresovaných strán v oblasti aeronautiky, ale aj tvorcov politík a osôb s rozhodovacou právomocou na európskej i vnútroštátnej úrovni. Do týchto iniciatív by sa mali zapojiť skupina zástupcov členských štátov a vedecký a technologický poradný výbor. || Správna rada, spoločný podnik Skupina chváli spoločný podnik Čisté nebo za úspech pri podnecovaní intenzívneho záujmu spoločností výrazne nad priemernou úrovňou účasti priemyselných subjektov v projektoch spoločného výskumu v RP7. Skupina však konštatuje, že hoci účasť MSP je pozoruhodne vysoká, spoločný podnik Čisté nebo sa stále považuje za nástroj pre „veľký priemysel a veľké technológie“, a preto odporúča, aby sa na webovej stránke a v špecializovaných publikáciách uverejňovali príklady úspešných MSP. || Spoločný podnik Kvalita činností || Skupina uznáva pridanú hodnotu technických návštev a technických prezentačných stretnutí, ktoré poskytujú podrobnejšie informácie a umožňujú podrobnejšiu analýzu na účely objektívneho hodnotenia. Skupina sa domnieva, že to je kľúčový nástroj na posúdenie kvality technického vývoja, a odporúča, aby sa návštevy na mieste stali integrálnou súčasťou procesu preskúmania. || Spoločný podnik Kvalita výziev na predkladanie návrhov || Skupina odporúča, aby sa v prípade veľkého počtu návrhov týkajúcich sa konkrétneho integrovaného technologického demonštrátora pružne rozdelili právomoci, a tým sa optimalizovalo súvisiace pracovné zaťaženie v spoločnom podniku. || Správna rada, spoločný podnik, budúce verejno-súkromné partnerstvá Navrhuje sa, aby témy zahŕňali aj možnosť predstaviť inovatívnejší prístup, ktorý by viedol k rovnakým výsledkom ako prístup opísaný v danej téme. || Spoločný podnik, budúce verejno-súkromné partnerstvá Odporúča sa, aby technické preskúmania integrovaných technologických demonštrátorov obsahovali systematické preskúmanie výziev na predkladanie návrhov, ktoré by umožnili ich monitorovanie a prispeli k zvýšeniu ich kvality. Tým by sa vytvorilo jasné spojenie medzi témou výzvy a cieľmi integrovaného technologického demonštrátora, čím by sa zlepšila cielenosť technických činností. || Spoločný podnik, Európska komisia, budúce verejno-súkromné partnerstvá Skupina konštatuje, že nevhodný výber subdodávateľov v niektorých prípadoch viedol k slabým výsledkom projektu, do ktorého boli zapojení. Skupina preto odporúča, aby spoločný podnik preskúmal možnosti zlepšenia procesu výberu subdodávateľov. || Spoločný podnik, budúce verejno-súkromné partnerstvá Lietadlo s inteligentne pripevnenými krídlami || Skupina odporúča, aby sa letové testy zohľadnili už na úplnom začiatku vývoja integrovaného technologického demonštrátora. Musí sa to uznať ako nevyhnutný krok, na ktorý sa síce na začiatku projektu zabudlo, ale ktorý je veľmi potrebný na dosiahnutie úspechu projektu. || Spoločný podnik V prípade veľkých integrovaných technologických demonštrátorov sa odporúča, aby sa už na úplnom začiatku projektov systematicky prijímali metodiky riadenia priemyselných projektov. || Spoločný podnik Odporúča sa zaistiť vysokú angažovanosť účastníkov, hľadať možnosti predchádzania nedostatočnému záujmu a pozornosti zúčastnených spoločností a zabezpečiť primerané vyčlenenie zdrojov od všetkých strán. || Spoločný podnik Skupina odporúča, aby sa spoločný podnik zameral na minimalizáciu rizika nedostatočného poskytovania zdrojov a aby správnej rade zveril úlohu motivovať partnerov, ktorí by mohli v tejto oblasti váhať. || Spoločný podnik Technológie na základe inovatívneho výskumu, ktoré vedú k úrovni technologickej pripravenosti 6, by mali dosiahnuť tieto ciele: pripravenosť z hľadiska výkonu, technická pripravenosť, prevádzková pripravenosť (najmä udržateľnosť, stabilita atď.), výrobná pripravenosť. Skupina je presvedčená, že toto odporúčanie platí pre všetky veľké integrované technologické demonštrátory. || Spoločný podnik, budúce verejno-súkromné partnerstvá Zelený vrtuľník || Skupina nabáda partnerov a vedúcich projektov, aby zvýšili prehľadnosť a súlad predkladaných údajov, ako aj predpokladov, z ktorých sa vychádza pri hodnotení dosahovania cieľov platformy ACARE v oblasti životného prostredia. || Spoločný podnik Systémy na zelenú prevádzku || Skupina odporúča dôkladne monitorovať a realizovať mechanizmus včasného varovania pre rozhodujúce činnosti, ktoré sú faktormi úspechu systémov na zelenú prevádzku. || Spoločný podnik Prínosy systémov na zelenú prevádzku sa vyjadrujú vzhľadom na letovú fázu. To sťažuje porovnanie naprieč integrovanými technologickými demonštrátormi z hľadiska najperspektívnejších technológií. Skupina preto súhlasí s technickými preskúmaniami, pokiaľ ide o nutnosť zosúladiť parametre merania prínosov systémov na zelenú prevádzku pre životné prostredie s inými integrovanými technologickými demonštrátormi. || Spoločný podnik, budúce verejno-súkromné partnerstvá Pre niektoré zariadenia sa plánujú demonštračné činnosti v rámci jednej testovacej platformy. Je potrebné venovať sa záložným plánom v prípade oneskorení v testovacej platforme. || Spoločný podnik, budúce verejno-súkromné partnerstvá Udržateľné a zelené motory || Dôrazne sa odporúča preskúmať možnosti testovania prevodovky (so spoločnosťou AVIO) v záujme zníženia súvisiaceho rizika. || Spoločný podnik Je potrebné objasniť podmienky prístupu tretích strán k budúcemu zariadeniu na testovanie prevodoviek. || Spoločný podnik Je potrebné objasniť a potvrdiť plánovanie a technologické prvky demonštrátora Udržateľné a zelené motory 4. || Spoločný podnik Každý návrh na letový test s pomalým horením, ktorý sa uskutoční v časovom rámci spoločného podniku Čisté nebo, by sa mal objasniť z hľadiska harmonogramu a financovania. || Spoločný podnik Ekologický dizajn || Odporúča sa skontrolovať, či sa v rámci projektu EDA zohľadňujú ponaučenia z iných oblastí, napríklad z automobilového priemyslu, a zo vznikajúceho dekonštrukčného ekosystému. || Spoločný podnik Vzhľadom na obsah projektu EDS sa odporúča zabezpečiť súlad a skontrolovať rozdiely alebo prekrývajúce sa oblasti s integrovanými technologickými demonštrátormi Systémy na zelenú prevádzku a Zelené regionálne lietadlo/Zelený vrtuľník, pokiaľ ide o elektrickú energiu. Existujú tu synergie a potenciálne príležitosti na vzájomné pozitívne ovplyvňovanie. || Spoločný podnik Technologický hodnotiteľ || Skupina neidentifikovala jasné kvantifikovateľné ciele pre posudzovanie životného cyklu. Odporúča sa, aby sa súčasný a/alebo budúci výskum spoločného podniku Čisté nebo zameral na metódy a parametre hodnotenia prínosov posudzovania životného cyklu. || Spoločný podnik Rozlíšenie, detailnosť a predpoklady v modeloch lietadiel majú potenciálny vplyv na overovanie ich reprezentatívnosti a presnosti. Skupina odporúča, aby boli modely lietadiel vo vzťahu k známym normám čo najtransparentnejšie. || Spoločný podnik, budúce verejno-súkromné partnerstvá Trvanie informačného systému technologického hodnotiteľa sa musí zosúladiť s trvaním posúdení technologického hodnotiteľa. Je to preto, aby bolo možné zaznamenať najnovšie výsledky hodnotenia a ich vplyv. || Spoločný podnik, budúce verejno-súkromné partnerstvá Modely lietadiel obsahujú technológie s nízkou úrovňou technologickej pripravenosti. Účelom technologického hodnotiteľa je však posúdiť vplyv vyspelých a najperspektívnejších technológií. Ciele technologického hodnotiteľa by sa mali zamerať na konkrétnejšie oblasti. || Spoločný podnik, budúce verejno-súkromné partnerstvá Všeobecné otázky || V spoločnom podniku Čisté nebo sa na konci programu realizuje množstvo pozemných a letových demonštrácií. Značná pozornosť by sa mala venovať najdôležitejším faktorom a faktorom úspechu programu. Odporúča sa, aby sa dôkladne monitorovali a stanovili priority dostupných zdrojov vzhľadom na zostávajúce práce a na prínosy demonštračnej technológie pre životné prostredie pre demonštráciu. || Spoločný podnik, budúce verejno-súkromné partnerstvá Hlavným cieľom spoločného podniku Čisté nebo je urýchliť zavádzanie a vývoj ekologických technológií vo vozidlách nasledujúcej generácie. Hoci je dôležité preskúmať dokumentáciu o celkovom riadení a pokrok technických činností, mimoriadne dôležité je overiť skutočný pokrok na strane partnerov. Skupina odporúča, aby budúce hodnotenia zahŕňali technické návštevy na mieste. Reprezentatívny výber technických návštev ponúka nové spôsoby chápania vývoja a zosúladenia technických dôkazov a ponaučení z ostatných integrovaných technologických demonštrátorov. || Vývoj riadenia v rokoch 2010 – 2013 || Skupina odporúča, aby sa zjednodušilo zosúladenie výziev na predkladanie návrhov s cieľmi integrovaných technologických demonštrátorov, a podporuje pravidelné celkové preskúmania programu výziev na predkladanie návrhov v rámci spoločného podniku Čisté nebo, pričom v tejto fáze považuje za prioritu demonštračné činnosti. || Spoločný podnik, Európska komisia, budúce verejno-súkromné partnerstvá Skupina je znepokojená skutočnosťou, že mnohé demonštračné činnosti sa posunuli smerom ku koncu obdobia činnosti spoločného podniku Čisté nebo, a odporúča, aby sa zaistili dostatočné zdroje na integrované technologické demonštrátory. || Spoločný podnik Vedecké a technické porovnanie || Skupina odporúča čo najskôr zmraziť ciele a plány a podrobne monitorovať technický stav projektov v oblasti Lietadlo s inteligentne pripevnenými krídlami, aby už nedošlo k žiadnym ďalším oneskoreniam. Hoci tento integrovaný technologický demonštrátor už zrejme prekonal najväčšie riziká, niektoré ešte stále existujú. || Spoločný podnik, budúce verejno-súkromné partnerstvá S cieľom minimalizovať nebezpečenstvo, že sa v časovom harmonograme spoločného podniku Čisté nebo 1 nepodarí realizovať plánované demonštračné programy, by sa vedúci projektov mali nepretržite snažiť svojmu vyššiemu vedeniu zdôrazňovať technický, komerčný a politický význam spoločného podniku Čisté nebo a mali by sa usilovať zaistiť dostatok prostriedkov na projekty. || Spoločný podnik, budúce verejno-súkromné partnerstvá Vedúci projektu spoločného podniku Čisté nebo by mal nepretržite kontrolovať nové výsledky a možnosti využitia tém výziev na predkladanie návrhov, aby tak identifikoval väčšie príležitosti naprieč celým spoločným podnikom Čisté nebo. || Spoločný podnik Ďalšia pozornosť by sa mala venovať odhadu prínosov programu Čisté nebo v súvislosti s príspevkami ďalších relevantných programov, ako aj tomu, ako možno tieto prínosy spoločne využívať so zainteresovanými stranami mimo špecializovanej vedeckej a technickej komunity. || Spoločný podnik, Európska komisia, budúce verejno-súkromné partnerstvá Skupina je toho názoru, že keď sa v rámci ročného plánu plnenia programu Lietadlo s inteligentne pripevnenými krídlami prijme rozhodnutie o realizácii alebo nerealizácii projektu demonštračného lietadla s motorom typu CROR, môže byť potrebné prehodnotiť a objasniť budúce činnosti programu Udržateľné a zelené motory 1 v časovom rámci spoločného podniku Čisté nebo. || Spoločný podnik Palivové články a vodík Odporúčanie || Zodpovednosť Správa, navrhovanie a riadenie programov || V oblasti správy programu sa musí zabezpečiť: rýchlejšie rozhodovanie, vyčlenenie väčšieho objemu prostriedkov na riadenie programu a poznatkov a pokračovanie zapojenia súkromného sektora na úrovni porovnateľnej s EÚ. Výkonný riaditeľ by mal mať väčšie výkonné právomoci; administratívne funkcie by mali byť spoločné s ostatnými spoločnými podnikmi a/alebo by sa ich mali znova ujať útvary Komisie; Komisia by mala schváliť mechanizmus, pomocou ktorého by sa preukázalo, že dané odvetvie prijalo ambiciózne ciele pre vlastný výskum a výdavky na prvotnú realizáciu. V programe Horizont 2020 by sa mali zaviesť zmluvné ciele zamerané na nepretržité znižovanie času do poskytnutia grantu. || Európska komisia, správna rada Výskumná stratégia pre pokračovanie spoločného podniku pre palivové články a vodík v rámci programu Horizont 2020 by sa mala dôslednejšie zamerať na tri hlavné zásady: zosúladenie s politikami EÚ; oblasti, v ktorých Európa dosiahla alebo môže dosiahnuť vedúce postavenie; prispôsobenie sa meniacim sa potrebám odvetvia. || Správna rada, poradné orgány Uskladňovanie a úsporné koncové využívanie elektrickej energie spolu s výrobou vodíka z obnoviteľných zdrojov by sa mali stať prioritami energetického piliera. Bude potrebné angažovať ďalších aktérov (napr. prevádzkovateľov sietí). Mali by sa maximalizovať synergie a interakcie s ostatnými programami naprieč celým hodnotovým reťazcom (napr. s programami Moderné materiály, Moderná výroba a spracovanie, Ekologické vozidlo, s európskymi priemyselnými iniciatívami v rámci strategického plánu pre energetické technológie, ako sú napr. inteligentné siete). Šesť až desať percent rozpočtu spoločného podniku pre palivové články a vodík by sa malo vyčleniť na prelomový výskum. || Správna rada, programová kancelária Mala by sa posilniť schopnosť prispôsobiť sa zmenám. Výsledky programu by sa mali účinnejšie zapracovať do ročného plánu plnenia a viacročného plánu plnenia. Mala by sa zachovať dôvera zainteresovaných strán v dlhodobú víziu a zároveň by sa mali záujmy odvetvia užšie prepojiť so záujmami ostatných zainteresovaných strán prostredníctvom spoločných seminárov s výskumnou komunitou, poradnými orgánmi a reprezentatívnymi regionálnymi organizáciami. || Programová kancelária, priemyselné zoskupenie Niektoré oblasti výskumu si vyžadujú väčšiu pozornosť: spoločný podnik pre palivové články a vodík by mal vypracovať stratégiu pre predpisy, kódexy a normy – vrátane medzinárodného rozmeru – pre podniky v odvetví palivových článkov a vodíka, na ktorých by sa zhodli všetci (priemyselné zoskupenie, výskumné zoskupenie, skupina zástupcov členských štátov, Komisia) a ktoré by čerpali zo zdrojov Spoločného výskumného centra. || Programová kancelária, správna rada Účasť MSP by sa mala ďalej posilňovať prostredníctvom systému finančných záruk ako v rámcovom programe a prostredníctvom prepojení medzi výskumnými projektmi a rizikovým kapitálom z finančného nástroja s rozdelením rizika s cieľom zakladať nové a inovatívne európske spoločnosti a podniky. || Európska komisia Monitorovanie technológií a podpora politík || Spoločný podnik by mal zaviesť postup spoľahlivého monitorovania technológií, ktorý by sa prispôsobil úrovni projektov, programov a politík. Výsledky by sa mali použiť na prispôsobenie výskumných programov a mali by sa sprístupniť pre Európsky strategický plán pre energetické technológie, ako aj na účely podpory politík. || Programová kancelária Rozhodujúca je omnoho vyššia úroveň zverejňovania a šírenia výsledkov. Budúce návrhy by mali povinne obsahovať zoznam zverejniteľných kľúčových ukazovateľov výkonnosti a v hodnotení by sa mala postihovať nízka úroveň zverejnenia. V rámci jestvujúcich projektov by sa malo nabádať na zverejnenie niektorých výsledkov post hoc. Spoločný podnik pre palivové články a vodík by na tieto účely mal zaviesť „čisté priestory“. || Programová kancelária Politické GR Komisie musia zabezpečiť väčšiu jasnosť a viditeľnosť verejnej politiky v súvislosti s činnosťami týkajúcimi sa palivových článkov a vodíka (napr. vozidlá s nulovými emisiami, uskladňovanie energie). Postupy zapracovania vedeckých dôkazov do politík v oblasti dopravy a energetiky by mali byť transparentné a účinné a mali by byť jednotné naprieč odvetviami. || Európska komisia, programová kancelária Komunikácia s členskými štátmi a regiónmi || Musí sa posilniť zapojenie členských štátov do programu. Mandát skupiny zástupcov členských štátov by sa mal posilniť tak, aby zahŕňal strategické funkcie vrátane aktívnej úlohy pri výbere a návrhu veľkých demonštračných a zavádzacích projektov a účasti na monitorovaní technológií; musí sa zlepšiť tok informácií medzi skupinou zástupcov členských štátov a programovou kanceláriou; členovia by mali byť jasnejšie spojení s vnútroštátnymi politikami v oblasti výskumu a/alebo priemyslu; mali by sa hľadať inovatívne riešenia spolufinancovania členskými štátmi (činnosti nástroja ERA-NET alebo podmienené spolufinancovanie v rámci výziev). || Európska komisia, správna rada, skupina zástupcov členských štátov, programová kancelária Rozhodujúci z hľadiska zavádzania výsledkov do praxe je vzťah s regionálnymi a miestnymi samosprávami. Vzťah s organizáciami ako HyER je dôležitý pre oblasť dopravy a mal by sa lepšie využiť. Podobné vzťahy sa musia nadviazať v oblasti uskladňovania a iných aspektov infraštruktúry. || Programová kancelária Mimoriadny význam má financovanie budúcich zavádzacích projektov a projektov zameraných na budovanie kapacít, ktoré si bude vyžadovať nové finančné pravidlá. Komisia by mala preskúmať, či vodíková infraštruktúra môže mať nárok na financovanie v rámci nových národných strategických referenčných rámcov pre štrukturálne fondy. Spoločný podnik pre palivové články a vodík by mal byť pripravený pomáhať vývojárom prostredníctvom poradenstva o dostupných možnostiach financovania od inštitúcií EÚ vrátane EIB, štrukturálnych fondov a pôžičiek a grantov od transeurópskej dopravnej siete. Malo by sa uvažovať aj o výzvach na prípravu projektov, ktoré by sa mohli financovať. || Európska komisia, členské štáty, programová kancelária, správna rada Komunikácia a šírenie informácií || Spoločný podnik pre palivové články a vodík by sa mal snažiť stať sa najspoľahlivejším zdrojom poznatkov v oblasti palivových článkov a vodíka v Európe. Výrazne by sa mala zvýšiť viditeľnosť spoločného podniku pre palivové články a vodík a jeho webová stránka by sa mala upraviť tak, aby tejto ambícii zodpovedala. Pravidlá, ktorými sa riadi poskytovanie informácií o programe rôznym zainteresovaným stranám (vedeckému výboru, skupine zástupcov členských štátov, útvarom Komisie), by sa mali preskúmať s cieľom zistiť, či spoločný podnik môže v rámci správnej interpretácie týchto pravidiel šíriť ešte viac informácií. Ak to nie je možné, pravidlá by sa mali upraviť tak, aby zodpovedali programu Horizont 2020. || Programová kancelária Spoločný podnik pre palivové články a vodík by mal podporovať zapojenie, vzdelávanie a odbornú prípravu zainteresovaných strán aj mimo bezprostrednej komunity v tejto oblasti a mal by do tohto procesu zapojiť skupinu zástupcov členských štátov. || Programová kancelária, správna rada Iniciatíva pre inovačné lieky Odporúčanie || Zodpovednosť Komunikačná stratégia || Iniciatíva pre inovačné lieky musí dokončiť a realizovať zrozumiteľnú komunikačnú stratégiu s jasnými a merateľnými cieľmi, ktorá bude zameraná na kľúčové zainteresované strany i širšiu verejnosť. || Správna rada, spoločný podnik Vzťahy so zainteresovanými stranami a kľúčové ukazovatele výkonnosti || Okrem jestvujúcich kľúčových ukazovateľov výkonnosti je potrebné vytvoriť a merať agregované kľúčové ukazovatele výkonnosti s cieľom kvantitatívne preukázať vplyv a sociálno-hospodárske prínosy iniciatívy pre inovačné lieky. || Výkonný úrad, spoločný podnik Iniciatíva pre inovačné lieky by mala zvýšiť úsilie o širšie zapojenie väčšieho počtu zainteresovaných strán z odvetvia. || Výkonný úrad, spoločný podnik Na iniciatíve pre inovačné lieky 2 by sa mali podieľať aj priemyselní účastníci z iných odvetví súvisiacich so zdravotníctvom. || Správna rada, skupina zástupcov členských štátov, spoločný podnik Organizácia a efektívnosť || Výkonný úrad iniciatívy pre inovačné lieky by mal hľadať ďalšie možnosti zníženia byrokracie a mal by vytvoriť optimálnu organizačnú štruktúru vzhľadom na úlohy, ktoré ho čakajú. || Výkonný úrad, spoločný podnik Iniciatíva pre inovačné lieky by sa mala snažiť maximálne využiť potenciál svojich poradných orgánov na získanie podpory pre zostávajúce výzvy a iné činnosti na všetkých úrovniach. || Výkonný úrad, spoločný podnik Iniciatíva pre inovačné lieky musí plánovať a vytvárať nové a pružnejšie mechanizmy financovania zamerané na udržateľnosť súčasných a budúcich projektov, pokiaľ je to vhodné. || Výkonný úrad, spoločný podnik Komisia by mala zabezpečiť, aby bola iniciatíva pre inovačné lieky 2 transparentná a mala pružnejšie riadenie. || Správna rada, Európska komisia, spoločný podnik Dostupnosť údajov || Súbežne so začatím realizácie iniciatívy pre inovačné lieky 2 by sa mali získať základné údaje, ktoré umožnia lepšie referenčné porovnávanie a hodnotenie výkonu tohto spoločného podniku. || Spoločný podnik PRÍLOHA II: Analýzy silných a slabých stránok, príležitostí a hrozieb Čisté nebo SILNÉ STRÁNKY · Úspešne sa preukázala základná zásada verejno-súkromného partnerstva v oblasti výskumu týkajúceho sa aeronautiky. Spoločný podnik Čisté nebo je rozhodujúcim prvkom európskeho prostredia aeronautiky a považuje sa za popredné svetové verejno-súkromné partnerstvo v tejto oblasti. · Výrazný model spolupráce na riešenie problémov v oblasti aeronautiky, ktoré sa nevyriešia v rámci hospodárskej súťaže · Vychádza z výsledkov RP6 a RP7, podnecuje investície súkromného sektora do výskumu a vývoja v oblasti aeronautiky v Európe. · Cenný príspevok k cieľom platformy ACARE. Technologický hodnotiteľ predstavuje inovačný systematický prístup k hodnoteniu prínosov pre životné prostredie. Hodnotenie úrovne technologickej pripravenosti by sa mohlo prijať aj v iných oblastiach programu Horizont 2020. · Spoločný podnik Čisté nebo je platným nástrojom na dosahovanie zhody na strategickom výskumnom programe a na (potenciálne) účinnom využívaní rozpočtu na výskum. · Vysoká kvalita vedeckých výsledkov a rozsiahla sieť priemyselných aktérov, MSP a zástupcov akademickej obce · Vysoká účasť a angažovanosť MSP. Pozoruhodná mobilizácia a spájanie zdrojov a poznatkov na riešenie najzložitejších problémov aeronautiky v celom cykle výskumu a vývoja · Zmobilizované zdroje posilnené synergiami naprieč širokou škálou zainteresovaných strán · Účinná štruktúra riadenia a aktívna účasť poradných orgánov (skupiny zástupcov členských štátov a vedeckého a technologického poradného výboru) · Vysoká kvalita procesov a metodiky · Zviditeľňovanie sa šírením výsledkov prostredníctvom vedeckých článkov a konferencií, leteckých prehliadok a výstav || SLABÉ STRÁNKY · Kľúčové ukazovatele výkonnosti a technologický hodnotiteľ nie sú dostatočne vyspelé na to, aby preukázali širší environmentálny a sociálno-hospodársky vplyv. · Nedostatočná rovnováha medzi vedeckými a administratívnym úlohami výkonného úradu spoločného podniku Čisté nebo: – zaťažujúce administratívne pravidlá, predpisy a kontroly a – nedostatočné technické zdroje (úroveň spoločného podniku) na riešenie problémov naprieč projektmi · Nízka pružnosť najmä v rozpočtových otázkach, neexistencia pohotovostného rozpočtu · Nedostatočná kvalita a účinnosť niektorých integrovaných technologických demonštrátorov · Integrované technologické demonštrátory nevyužívajú aktívne spätnú väzbu technologického hodnotiteľa. · Nedostatočné prostriedky vyčlenené spoločnosťami na niektoré integrované technologické demonštrátory · Neexistencia jasných priorít pri vyčleňovaní prostriedkov na projekty v rámci niektorých integrovaných technologických demonštrátorov · Stále nedostatočná komunikácia medzi integrovanými technologickými demonštrátormi · Obmedzená koordinácia s vnútroštátnymi/medzinárodnými iniciatívami, čo potenciálne vedie k nedostatočnému využívaniu zdrojov. PRÍLEŽITOSTI · Potenciál spoločného podniku Čisté nebo ako platformy na budovanie spoločnej európskej vízie pre výskum v oblasti aeronautiky zameraný na životné prostredie · Rozvoj nových modelov financovania · Šírenie informácií o širšom sociálno-hospodárskom a environmentálnom vplyve mimo zainteresované strany v oblasti aeronautiky · Hľadanie synergií a možností vzájomného ovplyvňovania s inými priemyselnými odvetviami · Vytváranie priaznivého prostredia pre úroveň 2, ako sú projekty v rámci nasledujúceho výskumného programu EÚ. || HROZBY · Negatívne vnímanie skupinami kľúčových zainteresovaných strán · Neexistencia priorít pri vyčleňovaní kľúčových prostriedkov kľúčovými aktérmi (pridruženými stranami), čo vedie k nekonečným problémom: zužovaniu rozsahu činnosti, zmenám v časových harmonogramoch · Nezachytenie dôležitých zmien v potrebách odvetvia aeronautiky · Zmeny v štruktúre európskeho priemyslu, t. j. nové vlastnícke pomery alebo spoločné podniky Palivové články a vodík SILNÉ STRÁNKY · Úspešne sa preukázala základná zásada verejno-súkromného partnerstva v oblasti výskumu týkajúceho sa palivových článkov a vodíka. · Spoločný podnik pre palivové články a vodík sa stal rozhodujúcim prvkom európskeho prostredia palivových článkov a vodíka. · Spoločný podnik pre palivové články a vodík je platným nástrojom na dosahovanie zhody na strategickom výskumnom programe a na potenciálne účinnom využívaní rozpočtu na výskum. · Vznikli silné komunity v rámci priemyselného zoskupenia a výskumného zoskupenia · Zabezpečenie stabilného vývoja daného odvetvia smerom k dlhodobým cieľom prostredníctvom meniacich sa hospodárskych cyklov · Pôsobivá mobilizácia a zhromažďovanie zdrojov a poznatkov · Dosiahnutie kritického množstva v oblasti aplikácie v automobilovom odvetví · Stabilný rozpočet pre dlhodobý vývoj, ktorý láka súkromný sektor · Široká účasť zainteresovaných strán, najmä zapojenie priemyslu a spolupráca s výskumným zoskupením · Zavedené a funkčné riadenie · Koordinátori projektov vnímajú pozitívne riadenie projektov || SLABÉ STRÁNKY · Zaťažujúce administratívne pravidlá, predpisy a kontroly · Suboptimálne využívanie prostriedkov a nevhodná rovnováha medzi vedeckými a administratívnymi zamestnancami · Miery financovania projektov sú nižšie ako v rámcovom programe a sú nepredvídateľné. · Neexistencia záručného fondu, ktorý by pomáhal MSP v zložitej finančnej situácii · Neexistencia súdržného prístupu k stacionárnym aplikáciám a raným trhom · Neexistencia koordinácie s národnými programami; nerovnaké zapojenie a angažovanosť členských štátov v spoločnom podniku pre palivové články a vodík · Nedostatočná prispôsobivosť pri preorientovaní zastaraných cieľov · Slabá výmena medzi spoločným podnikom pre palivové články a vodík a základným výskumným programom RP · Nedostatočné cielené stratégie a úsilie v oblasti komunikácie a šírenia informácií a nízka viditeľnosť · Nedostatočné monitorovanie a riadenie poznatkov na úrovni projektov, programov a politík · Malý pokrok v prierezových činnostiach PRÍLEŽITOSTI · Príspevok k riešeniu spoločenských problémov EÚ identifikovaných v politikách v oblasti energetiky, dopravy a zmeny klímy · Dosiahnutie vedúceho postavenia Európy v rozvíjajúcej sa oblasti s veľkým potenciálom · Dosiahnutie skutočného zosúladenia regionálnych, vnútroštátnych a európskych iniciatív · Zvýšená viditeľnosť, ktorá vedie k vstupu nových členov a k politickej podpore · Podpora najlepších postupov a zlepšovanie informovanosti verejnosti a tvorcov politík v celej Európe o danej technológii · Spoločné vytváranie vízie a komunikácia s účastníkmi a príjemcami · Podnecovanie veľkých koordinovaných zavádzacích projektov a budovania kapacít v oblasti technológie palivových článkov a vodíka · Obmedzenia elektrických vozidiel na batériu by mohli viesť k presunu záujmu odvetvia a politikov k elektrickým vozidlám na palivové články. · Integrácia veľkého množstva obnoviteľnej elektrickej energie využitím vodíka ako média na akumuláciu energie. · Interakcia s inými odvetviami môže otvoriť nové príležitosti pre podniky vrátane MSP. · Synergie a interakcie s ostatnými programami naprieč celým hodnotovým reťazcom || HROZBY · Nízke ceny energie a nevhodné politické opatrenia · Presun dôrazu na politické ciele EÚ v oblasti klímy, energetiky a konkurencieschopnosti · Neschopnosť prilákať nevyhnutné investície do odvetví dodávateľov a infraštruktúry · Neodstránené technické prekážky, najmä pokiaľ ide o výkon a náklady · Neschopnosť EÚ konkurovať Ázii a Severnej Amerike alebo zaostávanie za nimi v blízkej budúcnosti · Neotvorené vývozné trhy (napr. Ázia) · Neschopnosť vytvoriť relevantné stimuly na uvádzanie technológie na trh · Neexistencia politickej podpory pre palivové články a vodík · Nízka úroveň verejného prijatia koncovými používateľmi v dôsledku neschopnosti informovať spoločnosť o prínosoch a/alebo nehodách · Pretrvávajúca hospodárska/finančná kríza môže spôsobiť stratu záujmu verejného a/alebo súkromného sektora. · Nástup konkurenčných technológií · Nekoordinované a izolované demonštrácie na úrovni EÚ, členských štátov a regiónov bez zohľadnenia aspektov vývoja komerčných produktov, ich predajnosti a budovania kapacít Iniciatíva pre inovačné lieky SILNÉ STRÁNKY · Považuje sa za popredné svetové verejno-súkromné partnerstvo v oblasti zdravotníctva, najmä v USA. · Jedinečný model spolupráce na riešenie neuspokojených potrieb v oblasti zdravotníctva, ktoré sa nevyriešia v rámci hospodárskej súťaže (riešenie zlyhaní trhu) · Katalyzátor investícií súkromného sektora do výskumu a vývoja v oblasti biofarmaceutík v Európe · Vysoká kvalita vedeckých výsledkov a živé siete zástupcov akademickej obce, MSP a priemyselných aktérov · Vyššia úroveň dôvery medzi mnohými relevantnými skupinami zainteresovaných strán vrátane regulačných orgánov · Kritické množstvo poznatkov na riešenie najzložitejších problémov zdravotníctva v celom cykle výskumu a vývoja · Zmobilizované zdroje posilnené synergiami naprieč širokou škálou zainteresovaných strán · Priemyselná iniciatíva so silnou podporou výkonných riaditeľov spoločností z federácie EFPIA a so zameraním na hmatateľné výsledky || SLABÉ STRÁNKY · Neexistencia jasnej, cielenej komunikačnej stratégie; nízka viditeľnosť · Kľúčové ukazovatele výkonnosti nie sú dostatočne vyspelé na to, aby preukázali širší sociálno-hospodársky vplyv · Nedostatočné stimuly účasti MSP a spoločností, ktoré nie sú členmi federácie EFPIA · Procesy a predpisy sú stále príliš byrokratické. · Poradné orgány nevyužívajú svoj plný potenciál. · Nedostatočná podpora zo strany členských štátov a následný nesúlad s politikami a stratégiami členských štátov · Nevhodná rovnováha medzi vedeckými a administratívnym úlohami výkonného úradu iniciatívy pre inovačné lieky, čo nasvedčuje potrebe nových schopností · Nie sú zapojené všetky spoločnosti z federácie EFPIA. · Neexistencia plánovania udržateľnosti projektov PRÍLEŽITOSTI · Vyšší dôraz na riešenie problémov zdravia starnúceho obyvateľstva s veľkým sociálno-hospodárskym vplyvom · Budovanie na skúsenostiach iniciatívy pre inovačné lieky a učenie sa od nej, pretože je osvedčeným modelom podnecovania zapojenia zainteresovaných strán, napr. pacientov, regulačných orgánov · Maximalizácia potenciálu iniciatívy pre inovačné lieky ako platformy na budovanie spoločnej vízie, napr. pre politiku v oblasti zdravia · Rozšírenie zamerania a prilákanie investícií do biomedicínskeho výskumu a vývoja zo zdrojov mimo EÚ · Využitie ďalších potenciálnych možností financovania, napr. prostredníctvom rizikového kapitálu a/alebo pôžičiek od EIB · Ďalšie zlepšenie prostredia výskumu a vývoja v oblasti biofarmaceutík odstránením prekážok alebo zlepšením procesov, napr. v prípade klinických skúšaní · Hľadanie možností zapojenia ďalších odvetví a zainteresovaných strán, napr. platcov, organizácií vykonávajúcich hodnotenia zdravotníckych technológií · Rozvoj nových modelov financovania na skúmanie výsledkov a zvýšenie udržateľnosti || HROZBY · Zníženie politickej podpory iniciatívy pre inovačné lieky · Narušená rovnováha medzi predkonkurenčnými a konkurenčnými hranicami · Neexistencia koordinácie s vnútroštátnymi iniciatívami, čo vedie k neefektívnemu využívaniu zdrojov · Konkurencia iných svetových verejno-súkromných partnerstiev vedúca ku klesajúcemu záujmu spoločností · Rastúce regulačné zaťaženie a zoštíhlenie systémov tvorby cien a úhrad · Strata kľúčových zamestnancov iniciatívy pre inovačné lieky · Spomalenie hospodárskeho rastu vedúce k nedostatočnému financovaniu · Negatívne vnímanie skupinami kľúčových zainteresovaných strán (pacientmi, platcami, regulačnými orgánmi) · Strata konkurenčnej výhody v prospech nových rozvíjajúcich sa hospodárstiev (napr. Číny, Brazílie) · Zhoršenie dobrého mena a zníženie podpory v EÚ v dôsledku slabého výkonu · Zníženie politickej podpory iniciatívy pre inovačné lieky PRÍLOHA III: Zloženie skupín pre odborné hodnotenie Členovia skupín pre odborné hodnotenie || Spoločný podnik pre STI QUENTIN, François (predseda) (FR), predseda správnej rady spoločnosti HUAWEI France a člen poradnej rady skupiny HUAWEI, člen poradnej skupiny úradu predsedu vlády; || Čisté nebo BROUCKAERT, Jean François (spravodajca) (BE), docent na katedre turbozariadení a pohonu vo von Karmanovom ústave pre dynamiku kvapalín (VKI), Belgicko; || Čisté nebo Ivonne HERRERA (NO), vedúca vedecká pracovníčka organizácie SINTEF ICT, oddelenie bezpečnosti a zabezpečenia softvérového inžinierstva s viac než 20-ročnými skúsenosťami v odvetví avioniky, inžinierstva, údržby, manažmentu letovej prevádzky a bezpečnostných analýz pre odvetvia letectva a ropy a plynu; členka skupiny pre prvé priebežné hodnotenie v roku 2010; || Čisté nebo Enzo BERTOLINI (IT), riaditeľ Nadácie Clémenta Fillietroza, ktorá prevádzkuje astronomické observatórium a planetárium v Aosta Valley (výskum v oblasti astrofyziky a vedecká komunikácia pre študentov a všeobecnú verejnosť); člen skupiny pre prvé priebežné hodnotenie v roku 2010; || Čisté nebo Anneli Ojapalo (predseda) (FI), výkonný riaditeľ spoločnosti Ojapalo Consulting Oy a programový koordinátor fínskeho programu pre palivové články v rokoch 2007 – 2013; || Palivové články a vodík Nigel Lucas (spravodajca) (UK), nezávislý konzultant s viac než 30-ročnými skúsenosťami v odvetví energetiky; bývalý výkonný riaditeľ spoločnosti Environmental Resources Management a profesor v Centre pre environmentálne technológie na Imperial College; || Palivové články a vodík Helge Holm-Larsen (DK), v súčasnosti výkonný riaditeľ MSP TEGnology, bývalý riaditeľ spoločnosti Topsoe Fuel Cell A/S; || Palivové články a vodík Dirk De Keukeleere (BE), nezávislý poradca v oblasti dopravných a energetických technológií, predtým výskumník/riaditeľ Flámskeho ústavu pre technologický výskum v oblastiach palivových článkov, automobilov a energetiky; || Palivové články a vodík Jackie Hunter (predsedníčka) (UK), výkonná riaditeľka spoločnosti OI Pharma Partners Ltd. Jej spoločnosť pomáha firmám a organizáciám rozvíjať otvorené inovačné stratégie najmä vo výskume a vývoji v oblasti vedy o živote a podporovať ich uplatňovanie. Predtým Jackie pôsobila ako vedúca viceprezidentka spoločnosti GlaxoSmithKline a predsedníčka skupiny riaditeľov výskumu federácie EFPIA. Jej obchodná jednotka v spoločnosti GSK vypracovala 17 klinických overení koncepcie. Bola členkou medzinárodných výborov a skupín pre tvorbu politík v oblasti farmaceutického výskumu a vývoja. Ako nevýkonná riaditeľka verejnej spoločnosti a členka dozorných rád akademických a iných organizácií získala bohaté skúsenosti naprieč mnohými skupinami zainteresovaných strán. || Iniciatíva pre inovačné lieky Marcin Szumowski (spravodajca) (PL), prezident a výkonný riaditeľ spoločnosti OncoArendi Therapeutics, zakladateľ spoločnosti BTM Mazovia. Po úspešnej kariére výskumného pracovníka v USA začal Marcin Szumowski v roku 2000 pôsobiť v spoločnostiach zameraných na transfer technológií a v začínajúcich podnikoch. Spolufinancoval a riadil tri začínajúce podniky vrátane v súčasnosti už verejne obchodovanej spoločnosti Medicalgorithmics S.A. (), v ktorej bol prezidentom a výkonným riaditeľom v rokoch 2005 – 2010. Od roku 2001 je riaditeľom oddelenia medzinárodných vzťahov a riadenia projektov v Nenckiho ústave experimentálnej biológie. Je členom skupiny nezávislých odborníkov, ktorá pomáha Európskej komisii s posudzovaním vplyvu iniciatívy pre inovačné lieky 2 v Európe. || Iniciatíva pre inovačné lieky Tom Andersen (DK) je vedúcim regionálnej kancelárie Európskej investičnej banky pre Blízky východ v Káhire a nezávislým poradcom. Do minulého roka bol námestníkom hospodárskeho poradcu Európskej investičnej banky so špecializáciou na posudzovanie hospodárskej životaschopnosti projektov v oblasti výskumu a vývoja a finančných operácií projektov vo farmaceutickom a chemickom priemysle. V minulosti sa venoval oblasti získavania a odpredaja majetku pre priemyselný konglomerát a pracoval aj pre farmaceutickú spoločnosť Novo Nordisk so sídlom v EÚ, pre ktorú hodnotil vývoj v jej divízii výskumu liekov a firemného rozvoja a podával správy. Bol členom skupiny nezávislých odborníkov pre prvé hodnotenie spoločného podniku pre iniciatívu pre inovačné lieky. || Iniciatíva pre inovačné lieky Bart Wijnberg (NL) – pred odchodom do dôchodku pracoval pre holandské ministerstvo zdravotníctva, sociálnych vecí a športu, kde bol zodpovedný za vypracovanie vplyvnej správy Svetovej zdravotníckej organizácie o prioritných liekoch pre obyvateľov Európy a sveta s ohľadom na RP7 a za založenie holandského verejno-súkromného partnerstva Top Institute Pharma (TI Pharma). Bol členom kontaktnej skupiny členských štátov, kandidátskych krajín a pridružených krajín pre iniciatívu pre inovačné lieky a skupiny nezávislých odborníkov pre prvé hodnotenie spoločného podniku pre iniciatívu pre inovačné lieky; || Iniciatíva pre inovačné lieky Maria Rosaria Di Nucci (IT) je vedúca výskumná pracovníčka vo Výskumnom stredisku pre environmentálnu politiku na univerzite Freie Universität Berlin a nezávislá poradkyňa. Už viac než 25 rokov pracuje v oblasti environmentálnej a energetickej politiky a hodnotenia politík a podieľala sa na rôznych iniciatívach EÚ. Venuje sa aj posudzovaniu vplyvu. Dr. Di Nucci pôsobí ako odborná hodnotiteľka pre európske organizácie zamerané na financovanie výskumu a technologického rozvoja a pre EK. Podieľa sa aj na hodnotení spoločného podniku Čisté nebo a spoločného podniku pre palivové články a vodík ako spoločný odborník. || Čisté nebo, Palivové články a vodík, Iniciatíva pre inovačné lieky